Gandia reedita la campanya de sensibilització per a la prevenció d'incendis forestals davant un estiu «crític»
22 juliol 2024

## Gandia reedita la campanya de sensibilització per a la prevenció d'incendis forestals davant un estiu «crític»22 juliol 2024Última actualització: 22 juliol 2024

![](../gestion/img/242746c778b696fab0bd380b293a6c48a57d55b93f9d0e6996a32de2658a7c13.jpg)  
  

La **primera tinenta d’alcaldia i regidora de Medi Ambient, Alícia Izquierdo**, acompanyada del **director general de Medi Natural, Daniel Muñoz**, han anunciat aquest matí la **reedició de l’exitosa campanya de sensibilització posada en marxa fa quatre anys** _“per a que la ciutadania en general prenga consciència de la perillositat que tenen moltes activitats que desenvolupem rutinàriament i que, en només un instant, poden desencadenar un gran **incendi forestal** amb conseqüències nefastes”_, ha recordat Izquierdo.

No en va, han recordat que el 53 % dels incendis forestals que ha patit el terme municipal de Gandia els últims 20 anys són per causes accidentals. Així, mitjançant unes fotografies reals de diferents incendis a Gandia, la campanya busca la vinculació emocional de la ciutadania amb els llocs mostrats i assenyala possibles causes d’aquestes tragèdies: un cigarret mal apagat en la muntanya, una crema descontrolada de restes vegetals en un bancal prop d’una zona forestal, una torrada amb amics en un dia de vent, etc. Els textos emprats són contundents, **_“en un instant es fonen els teus paisatges”_**, **_“en un instant es cremen els teus records”_**, **_“en un instant s’esfuma la teua terra”_** o **_“en un instant desapareix la teua vida”_**.

L’estat actual del bosc mediterrani, amb l’abandonament de la seua gestió degut a l’èxode rural massiu, agreujat per una primavera molt seca, pot escampar un foc amb una velocitat terrible. És per això que la campanya destaca la rapidesa en la que un descuit pot acabar convertint-se en una catàstrofe.

Muñoz ha destacat que _“el 51 % del terme de Gandia correspon a superfície forestal. Les elevades temperatures d’aquesta temporada de l’any i la gran quantitat de vegetació que tenim a les muntanyes, faciliten que qualsevol descuit puga acabar en una catàstrofe ecològica”_.

Per altra banda, es busca la complicitat específica d’alguns col·lectius que les estadístiques han mostrat com més susceptibles de generar un foc de forma negligent: l’agricultura, amb les cremes de brosses, els habitants de les urbanitzacions en zona forestal, amb els treballs de jardineria, el llançament de coets, les barbacoes, etc; i les persones senderistes, amb fogates, cigarrets o abandonament de fem a la muntanya. La consigna és clara: cal que extremem al màxim les precaucions i que, com diu un altre eslògan de la campanya _“no juguem amb foc i cuidem el que estimem”_.

  
**Augment de la inversió**

  
El director general de Medi Natural ha recordat que durant els útims 8 anys estan implantant polítiques de gestió forestal i que el pressupost augmenta cada any. _«Prova d’això és que tenim pressupostat enguany per primera vegada 500.000 euros per a una nova contracta per a la gestió específica d’espais periurbans i naturals»_. A més, de cara al futur es treballa ja en una nova ordenança forestal per a les urbanitzacions.

Finalment, han recordat que en cas d’observar indicis d’un foc cal avisar urgentment al **telèfon d’emergències 112**.